sem eru innsti veigur einingar hafa verið sendir niður af Þér og eru einungis vitnisburður verka Þinna. Og hylli ég Þig sem þann er allt þekkir, hlýt ég að játa að þeir sem eru eðliskjarni þekkingar eru aðeins sköpun og verkfæri áforms Þíns. Upphafinn, ómælanlega upphafinn ert Þú yfir tilraunir dauðlegra manna til að ljóstra upp leyndardómi Þínum, lýsa dýrð Þinni eða jafnvel gefa minnstu vísbendingu um eðlisgerð Þína. Því hvað sem af slíkri viðleitni kann að leiða, getur hún aldrei sigrast á þeim takmörkunum sem eru settar skepnum Þínum, því að þessi viðleitni sprettur af ákvörðun Þinni og er Þín uppfinning. Háleitustu tilfinningar sem helgastir allra dýrlinga láta í ljósi er þeir vegsama Þig og dýpsta viska sem mestir allra lærdómsmanna tjá í viðleitni sinni til að skilja eðli Þitt - allt snýst þetta um þá miðju sem lýtur fullkomlega yfirráðum Þínum, dásamar fegurð Þína og er getin af hreyfingu penna Þíns. Nei, forða mér, ó Guð minn, að mæla þess konar orð sem túlka mætti svo, að til séu einhver bein tengsl milli penna opinberunar Þinnar og kjarna alls sem skapað er. Hátt, hátt eru þeir sem standa Þér nær, hafnir yfir hugmyndir um slík tengsl! Allur samanburður og líkingar hrökkva skammt andspænis meiði opinberunar Þinnar og sérhver leið til skilnings á birtingu sjálfs Þín og sól fegurðar Þinnar er lokuð. Fjarri, órafjarri sé dýrð Þinni lof og vegsömun dauðlegs manns og fjarri henni það sem hann eignar Þér og segir um Þig! Hver sú kvöð, sem Þú hefur lagt á þjóna Þína að vegsama af hugheilum innileik tign Þína og dýrð, er aðeins tákn um miskunn Þína með þeim, að þeir megi rísa til þeirrar stöðu sem veitt er innstu verund þeirra, stöðu þekkingar á sjálfum sér. Enginn annar en Þú hefur nokkru sinni skilið leyndardóm Þinn eða vegsamað tign Þína að verðleikum. Þú verður um alla eilífð órannsakanlegur og hátt hafinn yfir lofgjörð manna. Enginn er Guð nema Þú, hinn ótilkvæmilegi og alvaldi, hinn alvitri og allra heilagasti.

####### -Bahá'u'lláh

Þér sé öll tign og dýrð, ó Guð minn, allt veldi og ljós, mikilleiki og dýrðarljómi. Þú veitir yfirráð hverjum sem Þú vilt og meinar þau hverjum sem Þér þóknast. Enginn er Guð nema Þú, eigandi alls, hinn upphafnasti. Þú ert sá sem skapaðir alheiminn og allt sem í honum er úr alls engu. Ekkert er Þér verðugt nema Þú sjálfur og allir nema Þú eru sem úrhrök í heilagri návist Þinni og sem alls ekkert í samanburði við dýrð Þinnar eigin verundar. Fjarri sé það mér að vegsama dyggðir Þínar nema meðþví sem Þú vegsamaðir sjálfan Þig í þungvægri bók Þinni, þar sem Þú segir: 'Engin sýn skynjar Hann, en Hann sér alla sýn. Hann er hinn fíngjörvi, sá sem allt skynjar.' Dýrð sé Þér, ó Guð minn. Að sönnu getur enginn hugur eða 5 auga, hversu skarpt og glöggskyggnt sem það er, nokkru sinni skilið eðli hins minnsta af táknum Þínum. Sannlega ert Þú Guð, enginn er Guð nema Þú. Ég ber því vitni að Þú ert sjálfur eina tjáning eiginda Þinna, að engin vegsömun getur nokkru sinni náð til Þíns heilaga forgarðs nema Þín eigin vegsömun og enginn nema Þú sjálfur getur nokkru sinni skilið eigindir Þínar. Dýrð sé Þér, Þú ert upphafinn yfir lýsingu allra nema sjálfs Þín því það er ofar huga mannsins að mikla með viðeigandi hætti dyggðir Þínar eða skilja innsta veruleika kjarna Þíns. Fjarri sé það dýrð Þinni, að skepnur Þínar geti lýst Þér eða nokkur annar en Þú sjálfur geti nokkru sinni þekkt Þig. Ég hef þekkt Þig, ó Guð minn, vegna þess að Þú veittir mér þekkingu á Þér og hefðir Þú ekki opinberast mér, hefði ég ekki þekkt Þig. Ég tilbið Þig vegna þess að Þú kallaðir mig til Þín og hefðir Þú ekki kallað mig hefði ég ekki tilbeðið Þig.

####### - Bábinn

## Mannkynið